CELEX: 32022D0482
Language: hr
Date: 2022-03-16 00:00:00
Title: Provedbena odluka Komisije (EU) 2022/482 оd 16. ožujka 2022. o zahtjevu za registraciju europske građanske inicijative pod nazivom „Fur Free Europe” (Za Europu bez krzna) u skladu s Uredbom (EU) 2019/788 Europskog parlamenta i Vijeća (priopćeno pod brojem dokumenta C(2022) 1530) (Vjerodostojan je samo tekst na engleskom jeziku)

25.3.2022   
               
               
                  HR
               
               
                  Službeni list Europske unije
               
               
                  L 98/82
               
            
         PROVEDBENA ODLUKA KOMISIJE (EU) 2022/482
         оd 16. ožujka 2022.
         o zahtjevu za registraciju europske građanske inicijative pod nazivom „Fur Free Europe” (Za Europu bez krzna) u skladu s Uredbom (EU) 2019/788 Europskog parlamenta i Vijeća
         
            
               (priopćeno pod brojem dokumenta C(2022) 1530)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 25. siječnja 2022. podnesen zahtjev za registraciju europske građanske inicijative pod nazivom „Fur Free Europe” (Europa bez krzna).
                  
               
                     (2)
                  
                  
                     Organizatori u prilogu inicijativi navode da su njezini ciljevi sljedeći: „u cijelom EU-u postići zabranu: (a) držanja i ubijanja životinja isključivo ili uglavnom za proizvodnju krzna; (b) stavljanja krzna od krznaša, kao i proizvoda koji sadržavaju takvo krzno, na tržište EU-a”.
                  
               
                     (3)
                  
                  
                     U prilogu i dodatnom dokumentu navedene su detaljnije informacije o predmetu, ciljevima i pozadini inicijative, odnosno navedeni su i objašnjeni razlozi za potporu zabrani uzgoja krznaša. Organizatori tvrde da je uzgoj krznaša sam po sebi okrutan jer je većina životinja koje se drže za proizvodnju krzna još uglavnom divlja, a tvrde i da većina građana Unije želi zabranu uzgoja krznaša. Uzgoj krznaša opasan je za zdravlje životinja i ljudi te za autohtonu bioraznolikost. Organizatori navode inicijative određenih država članica za iskorjenjivanje proizvodnje krzna na nacionalnoj razini. Te razlike u nacionalnim propisima dovode do narušavanja unutarnjeg tržišta Unije, što, prema njihovu mišljenju, opravdava potpunu zabranu u cijelom EU-u u skladu s člankom 114. UFEU-a. Tvrde da je potrebno zabraniti i stavljanje krzna iz uzgoja i proizvoda koji sadržavaju takvo krzno na tržište Unije.
                  
               
                     (4)
                  
                  
                     Kad je riječ o ciljevima inicijative, odnosno postizanju zabrane uzgoja krznaša i komercijalizacije krzna u cijeloj Uniji, Komisija na temelju članka 114. UFEU-a ima ovlast za podnošenje prijedloga pravnih akata ako su namijenjeni poboljšanju funkcioniranja unutarnjeg tržišta. Nadalje, kad je riječ o cilju postizanja zabrane uzgoja krznaša u cijelom EU-u, na temelju članka 43. stavka 2. UFEU-a može se donijeti pravni akt Unije u svrhu provedbe Ugovorâ radi utvrđivanja odredaba potrebnih za provođenje ciljeva zajedničke poljoprivredne politike.
                  
               
                     (5)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (6)
                  
                  
                     Tim zaključkom ne dovodi se u pitanje procjena ispunjenosti konkretnih činjeničnih i materijalnih uvjeta potrebnih za djelovanje Komisije u ovom slučaju, uključujući procjenu usklađenosti s načelima proporcionalnosti i supsidijarnosti te temeljnim pravima.
                  
               
                     (7)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (8)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (9)
                  
                  
                     Inicijativu pod nazivom „Fur Free Europe” (Europa bez krzna) stoga bi trebalo registrirati.
                  
               
                     (10)
                  
                  
                     Zaključak da su ispunjeni uvjeti za registraciju u skladu s člankom 6. stavkom 3. Uredbe (EU) 2019/788 ne znači da Komisija na bilo koji način potvrđuje činjeničnu točnost sadržaja inicijative, koja je isključiva odgovornost skupine organizatora inicijative. U sadržaju inicijative izražavaju se samo stajališta skupine organizatora te se ni na koji način ne može smatrati da se u njemu odražavaju stajališta Komisije,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Fur Free Europe” (Europa bez krzna).
         
         
            Članak 2.
            Ova je Odluka upućena skupini organizatora građanske inicijative pod nazivom „Fur Free Europe” (Europa bez krzna), koju u svojstvu osoba za kontakt predstavljaju Elise FLEURY i Agnese MARCON.
         
         
            Sastavljeno u Bruxellesu 16. ožujka 2022.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.